РЕГЛАМЕНТ (ЕC) № 1151/2010 НА КОМИСИЯТА
от 8 декември 2010 година
за прилагане на Регламент (ЕО) № 763/2008 на Европейския парламент и на Съвета относно преброяването на населението и жилищния фонд по отношение на условията и структурата на докладите за качеството и техническия формат за предаването на данни
(текст от значение за ЕИП)
ЕВРОПЕЙСКАТA КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 763/2008 на Европейския парламент и на Съвета от 9 юли 2008 г. относно преброяването на населението и жилищния фонд (1), и по-специално член 5, параграф 5 и член 6, параграф 3 от него,
като има предвид, че:
(1)
С Регламент (ЕО) № 763/2008 се установяват общи правила за представяне на изчерпателни данни за населението и жилищния фонд на десетгодишни периоди.
(2)
За да се направи оценка на качеството на данните, предавани на Комисията (Евростат) от държавите-членки, е необходимо да се определят условията и структурата на докладите за качеството.
(3)
За да се гарантира правилното предаване на данните и метаданните, техническият формат следва да бъде един и същ за всички държави-членки. Поради това е необходимо да се приеме подходящият технически формат, който да се използва за предаването на данни.
(4)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се определят условията и структурата на докладите за качеството, които трябва да бъдат предоставяни от държавите-членки относно качеството на данните, които те предават на Комисията (Евростат) от преброяването на населението и жилищния фонд за референтната 2011 г., както и техническия формат за предаването на данни, с цел изпълняване на изискванията на Регламент (ЕО) № 763/2008.
Член 2
Определения
За целите на настоящия регламент се прилагат определенията и техническите спецификации, посочени в Регламент (ЕО) № 763/2008 и в Регламенти (ЕО) № 1201/2009 (2) и (ЕС) № 519/2010 (3) на Комисията. Прилагат се също и следните определения:
(1)
„статистическа единица“ означава основната единица за наблюдение, а именно физическо лице, домакинство, семейство, жилищно помещение или конвенционално жилище;
(2)
„индивидуално преброяване“ означава, че информацията относно всяка статистическа единица е получена по такъв начин, че характеристиките ѝ могат до бъдат записани отделно и да бъдат кръстосано съпоставени с други характеристики;
(3)
„едновременност“ означава, че информацията, получена при преброяване, се отнася за един и същ момент във времето (референтна дата);
(4)
„универсалност в рамките на определена територия“ означава, че данните са предоставени за всички статистически единици в рамките на точно определена територия. Когато статистическите единици представляват лица, „универсалност в рамките на определена територия“ означава, че предоставените данни се основават на информация за всички лица, чието обичайно местопребиваване е на определената територия (общо население);
(5)
„наличност на данни за малките райони“ означава наличността на данни за малки географски райони и за малки групи от статистически единици;
(6)
„зададена периодичност“ означава способността за редовно провеждане на преброявания в началото на всеки десетгодишен период, включително за непрекъснато водене на регистрите;
(7)
„целево население“ означава съвкупността от всички статистически единици в определен географски район на референтната дата, които отговарят на изискванията за докладване по една или повече указани теми. Всяка валидна статистическа единица се включва в целевото население само по веднъж;
(8)
„прогнозно целево население“ означава най-добрата налична приблизителна оценка на целевото население. Прогнозното целево население се състои от преброеното население плюс недостатъчно обхванатите части от населението минус свръхобхванатите части от него;
(9)
„преброено население“ означава съвкупността от статистически единици, която фактически е представена от резултатите от преброяването на една или повече определени теми за определено целево население. Записите на данните от преброеното население са записите на данни в източника на данни за определеното целево население, като към тях се включват всички импутирани записи и като се изключват всички заличени записи. Ако определен източник на данни обхваща, като методологичен принцип, записи на данни само за една извадка от статистическите единици от тяхното прогнозно целево население, преброеното население обхваща, наред със статистическите единици в извадката, допълнителната съвкупност от статистически единици;
(10)
„допълнителна съвкупност от статистически единици“ означава съвкупността от тези статистически единици, които принадлежат към прогнозно целево население, но за които източникът на данни не съдържа записи на данни в резултат на прилагана методология за изготвяне на извадка;
(11)
„оценка на обхвата“ означава проучване на разликата между определено целево население и преброеното население от него;
(12)
„изследване след преброяването“ означава изследване, проведено скоро след преброяването с цел оценка на обхвата и съдържанието;
(13)
„недостатъчен обхват“ означава съвкупността от всички статистически единици, които принадлежат към определено целево население, но не са включени в съответното преброено население;
(14)
„свръхобхват“ означава съвкупността от всички статистически единици, които са включени в дадено преброено население, използвани за докладване относно определено целево население, без да принадлежат към това целево население;
(15)
„импутиране (условно изчисление) на запис“ означава определянето на изготвен чрез моделиране, но правдоподобен запис на данни за един точно определен географски район на най-подробното ниво в географско отношение, за което са налични данни от преброяването, и импутирането на този запис на данни към източник на данни;
(16)
„заличаване на запис“ означава акта на заличаване или игнориране на запис на данни, който е включен в източник на данни, използван за докладване относно определено целево население, но който не предоставя никаква валидна информация за някоя от статистическите единици в рамките на това целево население;
(17)
„импутиране на елемент“ означава въвеждането на изготвена чрез моделиране, но правдоподобна информация в запис на данни, когато записът на данни вече съществува в източник на данни, но не съдържа тази информация;
(18)
„източник на данни“ означава съвкупността от записи на данни за статистически единици и/или събития, свързани със статистическите единици, които представляват основа за изготвянето на данни от преброяването относно една или повече определени теми за определено целево население;
(19)
„данни на основата на регистър“ означава данни, които се съдържат в регистър или произхождат от регистър;
(20)
„данни на основата на въпросник“ означава данни, които първоначално са получени от респонденти чрез въпросник в контекста на събиране на статистически данни, които се отнасят до определен момент във времето;
(21)
„регистър“ означава хранилище, в което се съхранява информация относно статистически единици и директно се актуализира в хода на събития, имащи отношение към статистическите единици;
(22)
„свързване на записи“ означава процесът на обединяване на информация от различни източници на данни чрез сравняване на записите за отделните статистически единици и обединяване на информацията за всяка статистическа единица, когато единицата, за която се отнася записът, е една и съща;
(23)
„съгласуване на регистри“ означава свързване на записи, когато всички данни, предмет на съгласуване, се съдържат в регистри;
(24)
„извличане на данни“ означава процесът на извличане на информация за преброяването от информацията, съдържаща се в регистър и отнасяща се за отделни статистически единици;
(25)
„кодиране“ означава процесът на преобразуване на информация в кодове, представляващи класове в рамките на схема за класификация;
(26)
„идентифицираща променлива“ означава променлива в записите на данни в източник на данни или всеки списък от статистически единици, който се използва
-
за оценяване на това дали източникът на данни (или списъкът от статистически единици) не включва повече от един запис на данни за всяка статистическа единица, и/или
-
за свързване на записи.
(27)
„захващане“ означава процесът, чрез който събраните данни се преобразуват във форма, подходяща за машинно четене;
(28)
„редактиране на запис“ означава процесът на проверка и промяна на записи на данни, така че те да станат правдоподобни, като същевременно се запазват основните части на тези записи;
(29)
„генериране на домакинство“ означава идентифицирането на частно домакинство съгласно концепцията „едно жилище - едно домакинство“, определена в тема „Статут на домакинството“ в приложението към Регламент (ЕО) № 1201/2009.
(30)
„генериране на семейство“ означава идентифицирането на семейство въз основа на информация за това дали лицата живеят в същото домакинство, но без наличие на информация или при наличие на непълна информация за семейните отношения между тези лица. Терминът „семейство“ е посочен като „семейно ядро“ в тема „Семейно положение“ в приложението към Регламент (ЕО) № 1201/2009.
(31)
„липса на информация относно единица“ означава невъзможността да бъдат събрани каквито и да е данни от статистическа единица, която е част от преброеното население;
(32)
„липса на информация за елемент“ означава невъзможността да бъдат събрани данни за една или повече отделни теми за статистическа единица, която е част от преброеното население, като същевременно за тази статистическа единица могат да бъдат събрани данни за най-малко една друга тема;
(33)
„контрол на оповестяването на статистически данни“ означава методите и процесите, прилагани с цел намаляване до минимум на риска от оповестяване на информация за отделни статистически единици, като същевременно се разпространява възможно най-голямо количество статистическа информация;
(34)
„оценяване“ означава изчисляването на статистически данни или на оценки с използване на математическа формула и/или алгоритъм, прилаган(а) към наличните данни;
(35)
„коефициент на вариация“ означава стандартната грешка (корен квадратен от дисперсията на оценката), разделена на очакваната стойност на оценката;
(36)
„грешка от допусканията на модела“ означава грешка, дължаща се на допускания, които служат за основа на оценяването и съдържат несигурност или при които има липса на подробности;
(37)
„определение за структурата на данните“ означава съвкупност от структурни метаданни, свързани със съвкупност от данни, която включва информация за това по какъв начин отделните концепции са свързани с мерките, размерите и атрибутите на даден хиперкуб, заедно с информация относно представянето на данните и свързаните с тях описателни метаданни.
Член 3
Метаданни и докладване относно качеството
1. Държавите-членки докладват на Комисията (Евростат) до 31 март 2014 г. основната информация, посочена в приложение I към настоящия регламент, както и свързаните с качеството данни и метаданни, посочени в приложения II и III към настоящия регламент, с оглед на проведеното от тях преброяване на населението и жилищния фонд за референтната 2011 г. и на данните и метаданните, предадени на Комисията (Евростат) съгласно изискванията на Регламент (ЕС) № 519/2010.
2. За да изпълнят изискванията по параграф 1, държавите-членки извършват оценка на обхвата за проведеното от тях преброяване на населението и жилищния фонд за референтната 2011 г., както и оценка на импутирането и заличаването на записи на данни.
3. В контекста на настоящия регламент се прилагат Регламент (ЕО) № 223/2009 (4) и структурата на метаданните Euro SDMX, определена в Препоръка 2009/498/ЕО на Комисията (5) относно изготвянето и обмена на референтни метаданни (включително относно качеството).
Член 4
Източници на данни
Всеки източник на данни следва да е годен да допринася за информацията, необходима за изпълнение на изискванията на Регламент (ЕО) № 763/2008, и по-специално
-
да отговаря на съществените характеристики, посочени в член 2, буква и) от Регламент (ЕО) № 763/2008, и определени в член 2, параграфи 2-6,
-
да представлява целевото население,
-
да е в съответствие със съответните технически спецификации, определени в Регламент (ЕО) № 1201/2009, и
-
да допринася за предоставянето на данни за програмата за статистическите данни, предвидена в Регламент (ЕС) № 519/2010.
Член 5
Достъп до съответна информация
По искане на Комисията (Евростат) държавите-членки предоставят на Комисията (Евростат) достъп до всяка информация, свързана с оценката на качеството на предаваните данни и метаданни, съгласно изискванията на Регламент (ЕС) № 519/2010, с изключение на предаването на Комисията и съхраняването от нея на всички микроданни и поверителни данни.
Член 6
Технически формат за предаване на данни
Техническият формат, който се използва за предаване на данните и метаданните за референтната 2011 г., е формат „Statistical Data and Metadata eXchange“ (SDMX). Държавите-членки предават изискваните данни в съответствие с определенията за структурата на данните и свързаните с тях технически спецификации, предоставени от Комисията (Евростат). Държавите-членки съхраняват до 1 януари 2025 г. изискваните данни и метаданни с цел тяхното по-късно предаване при поискване от страна на Комисията (Евростат).
Член 7
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 декември 2010 година.